Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 3 Pv 230/14/6601	Banská Bystrica, 3.10.2014
EEČ : 2-45-237-2014

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako konateľ spol. XXXXX tým, že za obdobie od mesiaca august 2013 až do mesiaca december roku 2013 zadržal a na účet určeného príjemcu, ktorým bola Sociálna poisťovňa, pobočka Banská Bystrica neodviedol poistné na sociálne poistenie za zamestnancov uvedeného podnikateľského subjektu, ktoré im, na základe Zákona č. 461/2003 Z.z. o sociálnom poistení v znení neskorších predpisov, zrazil z hrubej mesačnej mzdy v celkovej sume 331,35 €.

lebo zanikla trestnosť činu

Odôvodnenie:
Vyšetrovateľ PZ dňa 28.04.2014 začal trestné stíhanie vo veci prečinu neodvedenia dane a poistného podľa § 277 ods. 1  Trestného zákona, ktorý sa stal na tom skutkovom základe, ako je uvedené vo výrokovej časti tohto uznesenia.

	V priebehu vyšetrovania bola v procesnom postavení svedka – poškodeného vypočutá XXXXX a v procesnom postavení svedka bol vypočutý XXXXX. Taktiež bolo zabezpečené účtovníctvo spoločnosti XXXXX následne bol znalcom XXXXX vypracovaný znalecký posudok č. 08/2014. 

Dňa 31.07.2014, na základe zabezpečených dôkazov, vyšetrovateľ OR PZ B.Bystrica v zmysle § 206 ods. 1 Trestného poriadku uznesením rozhodol o trestnom stíhaní  XXXXX.

Dňa 22.09.2014, síce XXXXX v procesnom postavení obvineného odmietol vypovedať, ale súčasne uviedol, že celé dlžné poistné za obdobie mesiacov 08/2013-12/2013, za ktoré je vyšetrovateľom PZ stíhaný v plnej sume 331,35 Eur uhradil, k čomu pripojil dôkazy o vyplatení dlžného poistného za zamestnancov XXXXX, za obdobie mesiacov august 2013 až december 2013, o čom svedčia príjmové pokladničné doklady Sociálnej poisťovne, a.s., pobočka B.Bystrica, kde toto potvrdila vo svojom výsluchu dňa 25.09.2014 aj pracovníčka Sociálnej poisťovne – pobočka B.Bystrica – XXXXX, ktorá doplnila, že tento uhradil aj dlžné poistné za január 2014, aj keď toto obdobie už nie je predmetom trestného stíhania XXXXX.

Podľa § 277 ods. 1 Trestného zákona sa trestného činu neodvedenia dane a poistného dopustí, kto v rozsahu malom zadrží a neodvedie určenému príjemcovi splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona, alebo kto neoprávnene vo rozsahu väčšom uplatní nárok na vrátenie dane z pridanej hodnoty alebo spotrebnej dane v úmysle zadovážiť sebe alebo inému neoprávnený prospech. 

Škoda malého rozsahu predstavuje výšku škody v rozpätí ohraničenom dosiahnutím určenej škody sumou 266,- Eur do 2.660,- Eur. 

Podľa § 86 ods. 1 písm. e) Trestného zákona trestnosť trestného činu neodvedenia dane a poistného podľa § 277 Trestného zákona zaniká, ak splatná daň a jej príslušenstvo alebo poistné bolo dodatočne zaplatené najneskôr v nasledujúci deň po dni, keď sa páchateľ po skončení vyšetrovania mohol oboznámiť s jeho výsledkami.

Podľa § 86 ods. 2 Trestného zákona však trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.

Z výpisu registra trestov XXXXX ako aj zo zistení vyšetrovateľa OR PZ B. Bystrica, o ktorom vyhotovil dňa 22.09.2014 úradný záznam vyplýva, že obvinený nebol za obdobný čin v predchádzajúcich dvadsiatich štyroch mesiacoch postihnutý, ani trestné stíhanie proti nemu nebolo za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu.

V zmysle § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martin Králik
prokurátor